Miljøgodkendelse



Godkendelse i medfør af Miljøbeskyttelseslovens kapitel 5

til

Idé-Pro Skive A/S

Hedelund 10 - 12

7870 Roslev

Skive Kommune

Forvaltningen for Teknik, Miljø & Udvikling

Rådhuspladsen 2

7800 Skive 3. december 2019

Stamblad for virksomheden

|  |  |
| --- | --- |
| Virksomhedens navn: | Idé-Pro Skive A/S |
| Skive Kommunes sagsnummer: | 779-2019-17639 |
| Listebetegnelse: | D208 ”Virksomheder, der fremstiller plastprodukter ved sprøjtestøbning, ekstrudering, herunder kalandrering, eller ved termoformning med et forbrug af plastmaterialer på mere end 5 tons pr. dag”. |
| CVR-nr.: | 17607839 |
| P-nummer: | 1024272903 |
| Adresse og telefonnummer: | Hedelund 10 - 12, 7870 Roslev |
| Matr. Nr. og Ejerlav: | 15 al, Nautrup By, Glyngøre |
| Virksomhedens ejer: | Morten Nors |
| Kontaktperson og ansøger: | Torben Andersen  Tlf. 52146818 |
| Ejendommens ejer: | By Nors ApS  Hedelund 10, 78070 Roslev |
| Annonceres på [www.skive.dk](http://www.skive.dk): | 3 december 2019 |
| Klagefristen udløber den: | 31. december 2019 |
| Søgsmålsfristen udløber den: | 3. juni 2020 |
| Udarbejdet af: | Merete Møller |

Indholdsfortegnelse

[1. Miljøgodkendelse 4](#_Toc26188934)

[2. Vilkår 4](#_Toc26188935)

[3. Miljøgodkendelsen gyldighed og retsvirkning 8](#_Toc26188936)

[4. Klagevejledning 8](#_Toc26188937)

[5. Baggrund for godkendelse 9](#_Toc26188938)

[6. Udtalelser i sagen 9](#_Toc26188939)

[7. Miljøteknisk vurdering 9](#_Toc26188940)

[8. Konklusion 11](#_Toc26188941)

[9. Bilagsliste 11](#_Toc26188942)

[10. Bilag A Kort over virksomhedens placering og indretning 12](#_Toc26188943)

# 1. Miljøgodkendelse

Skive Kommune meddeler hermed miljøgodkendelse til Ide-Pro A/S, Hedelund 10 - 12, 7870 Roslev, til produktion af plastemner.

Idé-Pro A/S Skive v/Torben Andersen har ansøgt om miljøgodkendelse til en plaststøbe produktion. Virksomheden er grundlagt i 1994 og driver en produktionsvirksomhed på Skyttevej 15, 7800 Skive.

Virksomheden etableres i eksisterende produktionsbygninger på Hedelund 10, - 12 7870 Roslev, 15 al, Nautrup By, Glyngøre.

Miljøgodkendelsen gives efter kapitel 5 i Lovbekendtgørelse om miljøbeskyttelse (Miljøbeskyttelsesloven) LBK 681 af 02/07/2019 og efter bekendtgørelse om godkendelse af listevirksomhed (Godkendelsesbekendtgørelsen, Bek. nr. 1317 af 20/11/2018).

Virksomheden godkendes under listepunkt D208 i Godkendelsesbekendtgørelsen:

*”Virksomheder der fremstiller plastproduktion ved sprøjtestøbning, ekstrudering erunder kalandrering, eller ved termoformning med et forbrug af plastmaterialer på mere end 5 tons pr. dag. Virksomheder, der fremstiller produkter ekspanderet polystyren med et forbrug af polystyren på mere end 5 tons pr.*

*dag”*.

Virksomheden er ligeledes omfattet af Bekendtgørelse om standardvilkår i godkendelse af listevirksomhed (Standardvilkårsbekendtgørelsen, Bek. nr. 1474 af 12/12/2017). Supplerende vilkår til standardvilkårene er markeret med [s].

Da virksomheden er omfattet af standardvilkår, er BAT (Best Available Techniques) som udgangspunkt allerede indarbejdet i standardvilkårene. Godkendelsesmyndigheden skal derfor ikke fastlægge BAT ud fra godkendelsesbekendtgørelsens bilag 5.

Virksomheden er ikke omfattet af Bekendtgørelsen af lov om miljøvurdering af planer og programmer.

Der kan klages over Skive Kommunes afgørelse om miljøgodkendelse, se klagevejledning i afsnit 4.

# 2. Vilkår

Miljøgodkendelsen meddeles på følgende vilkår:

*Generelt*

1. Et eksemplar af miljøgodkendelsen skal til enhver tid være tilgængeligt på virksomheden. [s]
2. Virksomheden må ikke udvide produktionen eller ændres bygningsmæssigt eller driftsmæssigt på en måde, som medfører forøget forurening, før udvidelsen eller ændringen er godkendt af Skive Kommune. [s]
3. Ved driftsophør skal virksomheden forinden orientere tilsynsmyndigheden herom og træffe de nødvendige foranstaltninger for at undgå forureningsfare og for at efterlade stedet i tilfredsstillende tilstand.
4. Miljøgodkendelsen bortfalder, hvis virksomhedens drift permanent indstilles. [s]
5. Hvor der i vilkårene anvendes betegnelsen ”befæstet areal” menes en fast belægning, der giver mulighed for opsamling af spild og kontrolleret afledning af nedbør. Hvor der i vilkårene anvendes betegnelsen ”tæt belægning” menes en fast belægning, der i løbet af påvirkningstiden er uigennemtrængelig for forurenede stoffer, der håndteres på arealet.

*Indretning og drift*

1. Med mindre andet fremgår af vilkårene i denne godkendelse, skal virksomheden indrettes og drives i overensstemmelse med de oplysninger, der er givet i ansøgningsmaterialet. [s]
2. Virksomheden skal arbejde for lukkede vinduer, døre og porte. [s]
3. Råvarer- og hjælpestoffer i produktionen skal opbevares indendørs eller i lukkede containere eller lignende på en måde, som ikke medfører forurening af omgivelserne. [s]
4. Oplag af plastgranulat i siloer skal godkendes af Brandmyndighederne. [s]

*Luftforurening*

1. Driften af virksomheden må ikke give anledning til lugtgener uden for virksomhedens område, som efter tilsynsmyndighedens vurdering er væsentlig for omgivelserne.
2. I procesafkast skal der indrettes målesteder med indretning og placering som anført i punkterne 8.2.3.2 – 8.2.3.4 i Miljøstyrelsens vejledning nr. 2/2001, Luftvejledningen. Målestederne skal være placeret inden procesluften blandes med andre luftstrømme, f.eks. rumluft og afkastluft.
3. Afkast fra virksomhedens produktionsanlæg skal være opadrettet og ført mindst én meter over tag.
4. Afkast fra støvfrembringende processer skal være forsynet med filter.
5. Hvis massestrømsgrænsen er overskredet, skal emissionsgrænseværdien i nedenstående tabel 1 være overholdt:

Tabel 1: Emissionsgrænseværdier

|  |  |  |
| --- | --- | --- |
| Parameter | Emissionsgrænseværdi (mg/normal m3) | B-værdi (mg/m3) |
| Total støv | 10 | - |
| Ozon (Coronaanlæg) | 5 | 0,01 |

Kilde: Miljøstyrelsen, Luftvejledningen nr. 2/2001

1. For gasfyrede fyringsanlæg med en samlet indfyret effekt på 120 kW og derover, men mindre end 5MW, skal følgende emissionsgrænseværdier være overholdt, jf. Luftvejledningen:

NOx regnet som NO2 = 65 tør røggas ved 10 % O2

CO = 75 tør røggas ved 10% O2

*Støj*

1. Virksomhedens samlede støjemission, angivet som det ækvivalente korrigerede lydtryksniveau målt i dB(A), må ikke overstige grænseværdier ved omliggende beboelsers opholdsarealer. Se tabel 2 på næste side. [s]

Tabel 2: Støjgrænser:

|  |  |  |  |  |
| --- | --- | --- | --- | --- |
| Dag | Periode | Reference-  tidsrum | 2  Grænseværdier dB(A) | 8  Grænseværdier  dB(A) |
| Mandag - fredag | 07:00 - 18:00 | 8 timer | 60 | 55 |
| Mandag - fredag | 18:00 – 22:00 | 1 time | 60 | 45 |
| Lørdag | 07:00 - 14:00 | 7 timer | 60 | 55 |
| Lørdag | 14:00 - 22:00 | 1 timer | 60 | 45 |
| Søn- og helligdage | 07:00 - 22:00 | 8 timer | 60 | 45 |
| Alle dage | 22:00 - 07:00 | ½ time | 60 | 40 |
| De angivne støjgrænser er det A-vægtede korrigerede ækvivalente støjniveau, støjbelastningen. Det ækvivalente støjniveau er støjens middelværdi over et længere tidsrum (om dagen 8 timer, om aftenen 1 time og om natten ½ time).  Herudover gælder, at den maksimale øjebliksværdi af støjbidraget om natten (kl. 22:00 – 07:00 alle dage) ikke må overskride de nævnte grænseværdier med mere end 15 dB(A).  2 Erhvervs- og industriområde med forbud mod stærkt støjende aktiviteter  8 Det åbne land – ved boliger og dennes udendørs opholdsarealer | | | | |

Kilde: Vejledning 5/1984 Miljøstyrelsen om ekstern støj fra virksomheder

Virksomheden er beliggende i et erhvervsområde, 6.E2 i Kommuneplanrammen. Virksomhedens produktion er inden for bestemmelserne for lokalplanen for området, lokalplan 45 for et område til erhvervsbebyggelse ved Hedevej, syd for Glyngøre.

1. Lastbiltransport og påfyldning af silo må kun forekomme på hverdage i tidsrummet 07:00 – 18:00. [s]
2. Tilsynsmyndigheden kan stille krav om at virksomheden for egen regning dokumenterer, at de stillede krav vedrørende støj, er overholdt, såfremt tilsynsmyndigheden skønner, dette er nødvendigt. Dette kan dog maksimalt kræves en gang årligt medmindre, der er tale om en overskridelse af støjgrænserne. [s]

Målinger/beregninger for støj skal foretages, når virksomhedens støjemission er maksimal under normale driftsforhold og foretages efter de retningslinjer, der er fastsat i Miljøstyrelsens vejledning nr. 5 og 6 fra 1984 om ekstern støj fra virksomheder og Miljøstyrelsens vejledning nr. 5 fra 1993 om beregning af støj fra virksomheder.

Målinger/beregninger skal foretages af et laboratorium, der er akkrediteret af DANAK, SWEDAC eller andre akkrediterede organer godkendt af EAL (European Cooperation for Accredation of laboratoriums) til at udføre ”Miljømåling – ekstern støj” eller laboratorier, der beskæftiger personer, som er certificeret af DELTA til at udføre disse målinger.

Resultaterne skal umiddelbart efter målingerne fremsendes til tilsynsmyndigheden og være ledsaget af oplysninger om driftsomstændigheder/forudsætninger, hvor under de er fremkommet.

Måle-/beregningspunkter skal forinden målingernes/beregningers gennemførelse godkendes af tilsynsmyndigheden.

Såfremt målinger/beregninger viser overskridelse af grænseværdierne, skal virksomheden lade foretage afhjælpende foranstaltninger og ved fornyede målinger/beregninger dokumenterer, at grænseværdierne overholdes.

*Spildevand*

1. Virksomheden må kun udlede regnvand og sanitært spildevand til Forsyningsselskabets kloaksystem, med mindre virksomheden søger og får tilladelse til at tilslutte processpildevand til Forsyningsselskabets kloaksystem. [s]

*Beskyttelse af jord og grundvand*

1. Produktion på maskiner, hvorfra der kan ske spild af smøremiddel, skal foregå på impermeabel belægning med mulighed for opsamling af spild. [s]
2. Olieprodukter, såvel nyt som brugt, skal opbevares i tætte lukkede beholdere, der skal stå under tag på oplagsplads med impermeabel belægning med opkant eller med en egnet spildbakke. Oplagspladsen skal være indrettet således, at spild svarende til volumen af den største beholder kan opsamles.

*Affald*

1. Affald skal sorteres, opbevares og bortskaffes i overensstemmelse med de til enhver tid gældende affaldsregulativer for Skive Kommune. [s]
2. Filterstøv skal opsamles og opbevares egnede tætte, lukkede beholdere, containere, big bags eller lignede og mærket med indhold.
3. Brugt olie og andet farligt affald skal opbevares i egnede, tætte og lukkede beholdere, der er mærket, så det tydeligt fremgår, hvad beholderen indeholder. Det farlige affald skal opbevares aflåst og der skal være en form for spildbakke som kan tilbageholde et spild svarende til indholdet i den største beholder der opbevares på arealet. Foregår oplaget udendørs, skal oplaget være under tag.

*Egenkontrol*

Luftforurening

1. Filtre skal drives, serviceres og vedligeholdes efter filterleverandørens anvisninger, så normal renseeffektivitet er opretholdt løbende. Eftersyn skal dog ske mindst en gang om året. Driftsinstruktion for filtre skal være tilgængelig i umiddelbar nærhed af filtrene. Renluftsiden af posefilter og lignende skal efterse visuelt mindst en gang om ugen for kontrol af utætheder. Andre filtre skal kontrolleres visuelt mindst en gang om måneden for utætheder. Kontrol skal foretages på renluftsiden eller i afkastkanalen efter filter. Renluftsiden eller afkastkanal skal efterfølgende rengøres for støvaflejringer af hensyn til kommende inspektioner.
2. Tilsynsmyndigheden kan bestemme, at virksomheden skal dokumentere, at kravene i vilkår 14 kan overholdes. Hvis emissionsvilkårene er overholdt, kan der kun kræves én årlig måling. Udgifterne hertil afholdes af virksomheden. Målingerne skal foretages som præstationsmålinger. [s]

Dokumentationen skal finde sted ved måling og beregning i overensstemmelse med gældende vejledning fra Miljøstyrelsen (på tiden nr.2/2001, Begrænsning af luftforurening fra virksomheder) og de skal endvidere udføres i overensstemmelse med gældende Danske Standarder eller relevante CEN-standarder.

Måling skal foretages, når virksomheden er i fuld drift eller efter anden aftale med tilsynsmyndigheden. Målingerne skal omfatte de relevante driftsparametre for iltindhold, temperatur, tryk og vanddampindhold.

Dokumentationen skal udføres at et målefirma, som er akkrediteret af DANAK til at udføre de konkrete luftkontrolmålinger. Der skal foretages 3 målinger af mindst 1 times varighed.

Emissionsgrænseværdierne anses for overholdt, når de aritmetiske gennemsnit af de 3 målinger er mindre end eller lig med grænseværdien.

Resultaterne af præstationsmålingerne skal sendes til tilsynsmyndigheden sammen med oplysninger om driftsforholdene senest 3 måneder efter, at målingerne er gennemført. Beregninger af immissionskoncentrationsbidraget skal ske ved OML-metoden. B-værdien anses for overholdt, når den højeste 99 % fraktil er mindre end eller lig med B-værdien.

1. Prøvetagning og analyse skal ske efter de i tabellen nedenfor nævnte metoder eller efter internationale standarder af mindst samme analysepræcision og usikkerhedsniveau. [s]

Tabel 3: Prøvetagnings- og analysemetode:

|  |  |  |
| --- | --- | --- |
| Navn | Parameter | Metodeblad a) |
| Bestemmelse af koncentrationen af totalt partikulært materiale i strømmende gas | Støv | MEL 02 |
| Bestemmese af koncentrationen af kvælstof (NOx) i strømmende gas | NOx | MEL 03 |
| Bestemmelse af carbonmonoxid (CO) i strømmende gas | CO | MEL 06 |

1. Miljøstyrelsens Referencelaboratorium for måling af emissioner til luften: [www.ref-lab.dk](http://www.ref-lab.dk)
2. Virksomheden skal løbende og mindst én gang årligt foretage visuel kontrol for utætheder, revnedannelser og vedligeholdelsesstand af befæstede arealer og tætte belægninger. Utætheder skal udbedres så hurtigt som muligt efter de er konstateret.

1. Der skal føres driftsjournal over:

1. Dato for og art af eftersyn af filtre, herunder reparationer og udskiftning af filterposer, se vilkår 25.
2. Dato for og kontrollen af befæstede arealer, tætte belægninger med videre og eventuelt foretagne udbedringer, se vilkår 28.
3. Affaldsmængder og genbrugsprocent

Driftsjournalen skal opbevares på virksomheden i mindst 5 år og skal være tilgængelig for tilsynsmyndigheden.

# 3. Miljøgodkendelsen gyldighed og retsvirkning

Miljøgodkendelsen vedrører alene virksomhedens forhold til Miljøbeskyttelseslovens bestemmelser og fritager derfor ikke virksomheden for at indhente eventuelle nødvendige tilladelser efter anden lovgivning.

3.1 Gyldighed

Virksomheden kan udnytte miljøgodkendelsen straks efter at virksomheden har modtaget den. Hvis der kommer en klage, kan Miljø- og Fødevareklagenævnet dog bestemme, at miljøgodkendelsen ikke må udnyttes, før klagen er behandlet. Bliver miljøgodkendelsen udnyttet i klageperioden, og mens en eventuel klage bliver behandlet, sker det på virksomhedens eget ansvar.

3.2 Retsbeskyttelse

Miljøbeskyttelseslovens §33 er der 8 års retsbeskyttelse fra godkendelsesdatoen. Under visse omstændigheder (blandt andet ved uforudset forurening og uforudsete skadevirkninger) kan tilsynsmyndigheden dog ændre godkendelsen ved påbud eller forbud inden udløbet af 8-års perioden (§41 og 41a i Miljøbeskyttelsesloven).

Tilsynsmyndigheden kan tage godkendelsen op til revurdering og om nødvendigt meddele forbud eller påbud, hvis der fremkommer nye oplysninger om skadevirkninger ved forurening og dette ikke kunne forudses ved godkendelsens meddelelse, eller hvis forureningen er væsentlig større, end det er forudsat i godkendelsen jævnfør lovens §41.

# 4. Klagevejledning

Denne afgørelse er truffet efter Miljøbeskyttelseslovens §33 og kan ifølge lovens §91 påklages til Miljø- og Fødevareklagenævnet. Klageberettiget er: Virksomheden, Styrelsen for Patientsikkerhed, enhver, der har individuel eller væsentlig interesse i sagens udfald samt visse landsdækkende og lokale organisationer (Miljøbeskyttelseslovens kapitel 11).

En klage over afgørelsen skal ske til Miljø- og Fødevareklagenævnet via Klageportalen, som der findes et link til på forsiden af Nævnenes Hus hjemmeside: [www.naevneneshus.dk](http://www.naevneneshus.dk) . Der er også link til klageportalen fra [www.borger.dk](http://www.borger.dk) eller [www.virk.dk](http://www.virk.dk).

Miljø- og Fødevareklagenævnet skal som udgangspunkt afvise en klage, der kommer uden om klageportalen, hvis der ikke er særlige grunde til det.

En klage er indgivet, når den er tilgængelig for Skive Kommune i Klageportalen. Der er et gebyr for at indgive en klage på 900 kr. for private og 1.800 kr. for virksomheder og organisationer. Gebyret tilbagebetales, hvis der gives helt eller delvist medhold i klagen.

Klagefristen udløber 4 uger efter, at afgørelsen er meddelt. Hvis afgørelsen er offentligt annonceret, regnes klagefristen dog altid fra dette tidspunkt. Offentliggørelsen sker udelukkende på [www.skive.dk](http://www.skive.dk).

Miljøgodkendelsen kan indbringes for domstolene inden 6 måneder efter, at tilladelsen er meddelt (Miljøbeskyttelseslovens § 101, stk.1).

# 5. Baggrund for godkendelse

Idé-Pro Skive A/S har i juni 2019 ansøgt om miljøgodkendelse til etablering af virksomhed på adressen Hedelund 10 - 12, 7870 Roslev.

Virksomheden etableres i allerede eksisterende bygninger. Idé-Pro Skive A/S producerer plastemner og har tilsvarende miljøgodkendte aktiviteter på Skyttevej 15, 7800 Skive.

Fabrikken opbygges til en produktionskapacitet på op til 35 ton/dag.

# 6. Udtalelser i sagen

6.1 Ansøgers bemærkninger

Virksomheden har gjort opmærksom på adressen korrekt hedder Hedelund 10 – 12, 7870 Roslev, fremfor Hedelund 10. Dette er rettet.

6.2. Nabohøring

Der er ikke foretaget partshøring eller nabohøring i forbindelse med denne miljøgodkendelse, da afgørelsen vil berøre en videre, ubestemt kreds af personer med videre.

# 7. Miljøteknisk vurdering

7.1 Listepunkt

Idé-Pro Skive A/S miljøgodkendes under listepunkt D 208: *”Virksomheder der fremstiller plastproduktion ved sprøjtestøbning, ekstrudering herunder kalandrering, eller ved termoformning med et forbrug af plastmaterialer på mere end 5 tons pr. dag. Virksomheder, der fremstiller produkter i ekspanderet polystyren med et forbrug af polystyren på mere end 5 tons pr. dag”*.

På godkendelsestidspunktet findes der standardvilkår for listepunkt D 208. I denne afgørelse er standardvilkårene (standardvilkårsbekendtgørelsens afsnit 6) anvendt. Herudover er der stillet generelle vilkår om drift, støj, affald og vilkår ved ophør af virksomheden.

Miljøgodkendelsen kan tages i brug straks den er meddelt.

7.2 Lokalisering

Virksomheden etableres i allerede eksisterende produktionsbygninger på Hedelund 10, 7870 Roslev. Virksomheden er beliggende i et erhvervsområde, 6.E2 i Kommuneplanrammen. Virksomhedens produktion er inden for bestemmelserne for lokalplanen for området, lokalplan 45 for et område til erhvervsbebyggelse ved Hedevej, syd for Glyngøre.

7.3 Habitatsvurdering

Listepunkt D208 er ikke af krav om VVM-screening. Der er foretaget en habitatsvurdering.

*Vurdering i forhold til Natura 2000-områder*

Der er foretaget en vurdering af, om projektet i sig selv, eller i forbindelse med andre planer og projekter, har en væsentlig påvirkning af Natura 2000-områder. Natura 2000 områder er et netværk af beskyttede naturområder i EU. Områderne skal bevare og beskytte naturtyper og vilde dyre- og plantearter, som er sjældne, truede eller karakteristiske er EU-landene.

Nærmeste Natura 2000-område er Risum Enge og Selde Vig der findes ca. 8 km mod nordøst for virksomheden.

Skive Kommune vurderer, at projektet ikke påvirker/påvirker Natura 2000-området væsentligt, da der ikke sker ydre ændringer på de allerede eksisterende bygninger. Der ændres således kun på produktionen indendørs, og der er ikke afledte forhold fra produktionen som kan påvirke Natura 2000 området.

*Vurdering i forhold til habitatdirektivets bilag IV arter*

Arter beskyttet ifølge habitatdirektivets bilag IV må ikke indfanges, slås ihjel eller forstyrres med vilje, deres yngle- og rasteområder må ikke beskadiges eller forstyrres.

Der er ifølge Faglig rapport fra DMU nr. 635, 2007, Håndbog om dyrearter på habitatdirektivets bilag IV registreret følgende bilag IV-arter i området omkring projektet:

* Vandflagermus
* Sydflagermus
* Odder
* Markfirben
* Stor Vandsalamander
* Spidssnudet frø
* Strandtudse

Skive Kommune har ikke kendskab til andre bilag IV arter i området.

Det vurderes, at hverken yngle- eller rasteområder for bilag IV-arter påvirkes væsentligt af virksomheden. Fordi der ikke ændres på de udvendige forhold omkring produktionsbygningen.

7.4 Ophør af virksomhed

Virksomhedens er ikke omfattet af krav om sikkerhedsstillelse. Der er stillet et generelt vilkår om orientering af tilsynsmyndigheden og oprydning.

7.5 Indretning og drift

Der opvarmes ved Naturgasfyr (620 kW). Der er stillet vilkår om emissioner fra afkast.

Der er planer om at benytte følgende råvarer:

|  |  |
| --- | --- |
| Råvare | Forventet årligt forbrug |
| Polypropylene (PP) | Ca. 1.350 tons |
| Polystyren (PS) - High Impact Poly Styren (Hips) | Ca. 1.350 tons |
| Talkum | Ca. 600 tons |
| Farve | Ca. 90 tons |
| Hydraulikolie | Ca. 3.000 liter |

Der er stillet vilkår til opbevaring af råvarer.

7.6 Støj

Virksomheden etableres i et erhvervsområde, hvor de vejledende støjgrænser for erhvervsområder med forbud mod generende virksomheder er 60 dB(A) døgnet rundt.

Der ligger ca. 260 meter sydøst for virksomheden en bolig i det åbne land. Virksomheden har mindre støjkilder i form af afkast samt af- og pålæsning af lastbiler. Skive Kommune forventer, at virksomheden kan overholde støjgrænserne.

Til kontrol af støjgrænserne er der stillet vilkår om at Skive Kommune kan kræve støjmåling på virksomhedens regning.

7.7 Luftforurening

Der er stillet vilkår om for maksimal emission af total støv, NOx og CO. Til kontrol af emissionsgrænseværdierne er der stillet vilkår om, at Skive Kommune kan kræve emissionsmåling på virksomhedens regning.

7.8 Lugt

Der er stillet vilkår om, at virksomheden ikke må give anledning til lugtgener, som efter tilsynsmyndighedens vurdering er væsentlige. Der forventes ikke væsentlige lugtgener fra virksomheden.

7.9 Spildevand

Virksomheden oplyser, at der ikke udledes procesvand. Virksomheden udleder sanitært spildevand til Forsyningsselskabet spildevandsanlæg.

7.10 Beskyttelse af jord og grundvand

Standardvilkår er stillet for opbevaring af farligt affald, råvarer, samt håndtering af spild. Virksomheden har oplyst vilkårene kan overholdes. Olietanke er reguleret af olietanksbekendtgørelsen. Nye olietanke skal anmeldes til Skive Kommune.

7.11 Affald / Farligt affald

Der er anvendt standardvilkår for opbevaring af farligt affald og støvende affald. Virksomheden oplyser vilkårene kan overholdes.

7.14 Driftsforstyrrelser og uheld

Virksomheden har redegjort for håndtering af driftsforstyrrelser og uheld. Der er stillet vilkår om, at de nødvendige foranstaltninger skal træffes for at undgå forurening.

# 8. Konklusion

Skive Kommune vurderer, at virksomheden har truffet de nødvendige foranstaltninger til at forebygge og begrænse forureningen. Det vurderes, at virksomheden kan drives uden væsentlige gener for omgivelserne med virksomhedens placering, indretning og drift samt de stillede vilkår.

Kopi af miljøgodkendelsen er sendt pr. mail til:

* Miljøstyrelsen Århus: [aar@mst.dk](mailto:aar@mst.dk)
* Danmarks Naturfredningsforening: [dnskive\_sager@dn.dk](mailto:dnskive_sager@dn.dk)

# 9. Bilagsliste

A: Kort over virksomhedens placering og indretning

# 10. Bilag A Kort over virksomhedens placering og indretning



